A következő évtizedekben a légitársaság tovább fejlődött; új gépeket vettek (A300, 737, 747, 767, MD11), új járatokat indítottak (az 1980-as években 42 nemzetközi célállomása volt 33 országban), São Paulo pedig új bázisreptér lett, ahova működésük nagy részét áthelyezték. Az 1990-es években a dereguláció következményeként számos konkurens társaság jelent meg, a VARIG így több veszteségessé vált járatot megszüntetett és több gépet visszavont. A 2000-es években folytatódott a flotta modernizációja (757, 777), a társaságot átszervezték, azonban a 2001-es amerikai terrortámadások következményeként sok más légitársasághoz hasonlóan nehéz pénzügyi helyzetbe került és 2005-ben fizetésképtelen lett. Egyes leányvállalatait eladta, azonban ez csak ideig-óráig orvosolta a problémákat, járatai egymás után szűntek meg. 2006 júliusában két részre szakadt, amelyeket elárvereztek; az egyiket felvásárolta a Gol Linhas Aéreas Inteligentes, a másikból lett a FLEX charter társaság (mely hamarosan megszűnt).